1. ปัจจัยความเสี่ยง

ในฐานะผู้ประกอบการขนส่งทางเรือรายใหญ่แบบประจำเส้นทางในระหว่างเมืองท่าหลักกับเมืองท่าย่อยในภูมิภาค ทางกลุ่มฯ ต้องเผชิญความเสี่ยงบางประการที่เกี่ยวข้องโดยตรงกับการดำเนินธุรกิจในตลาดการค้าของตน ความเสี่ยงเหล่านี้รวมถึง การขาดสมดุลของอุปสงค์และอุปทานในภาคส่งออกนำเข้า และความเสี่ยงจากความผันผวนของอัตราค่าระวาง อัตราดอกเบี้ย ราคาน้ำมัน อัตราแลกเปลี่ยน ตลอดจนการเรียกเก็บเงินจากลูกค้าผู้ใช้บริการ ความเสี่ยงในรูปแบบต่างๆ ดังกล่าวอาจก่อความสูญเสียที่มีผลกระทบต่อการดำเนินการของกลุ่มฯ โดยเฉพาะเมื่อมูลเหตุปัจจัยด้านอัตราและ/หรือราคาเปลี่ยนไป และเมื่อสภาวการณ์ทางธุรกิจผันผวน 

ความเสี่ยงหลักที่กลุ่มฯ เผชิญได้แก่

(1) การขาดสมดุลของอุปสงค์และอุปทาน 

การขาดสมดุลการค้าของอุปสงค์และอุปทานในภาคส่งออกนำเข้าของภูมิภาคเป็นปัจจัยเสี่ยงที่สำคัญในธุรกิจพาณิชยนาวี กรณีดังกล่าวเมื่อประกอบกับแนวโน้มของการนำเรือใหญ่ของบริษัทเดินเรือระดับโลกมาวิ่งให้บริการในภูมิภาค และสภาวะกำลังขนส่งส่วนเกินในอุตสาหกรรมที่เป็นผลจากการขยายกำลังขนส่งของกองเรือในภูมิภาค ก่อให้เกิดสภาวะขาดสมดุลของอุปสงค์และอุปทาน ซึ่งกลายเป็นกระแสกดดันให้เกิดการปรับลดของอัตราค่าระวางขนส่งสินค้า และเพิ่มความรุนแรงในการแข่งขันทางการค้าระหว่างผู้ให้บริการในภูมิภาค

ตลอดปี 2548 สภาพการณ์โดยรวมของการดำเนินงานเป็นไปได้ดีเกินคาด
เนื่องจากความต้องการลำเลียงสินค้าในทุกเส้นทางที่กลุ่มฯ ให้บริการยังคงขยายตัวต่อเนื่อง
ทำให้อุปสงค์ของการขนส่งสินค้าทางเรือสูงกว่ากำลังตอบสนองด้านอุปทาน
กระแสการค้าในภูมิภาคยังเติบโตสม่ำเสมอ
โดยมีปริมาณสินค้าเคลื่อนย้ายภายในภูมิภาคเป็นปัจจัยขับเคลื่อนหลักที่ผลักดันให้ความต้องการขนส่งสินค้าทางเรือประเภทบรรจุตู้คอนเทนเนอร์มีเสถียรภาพสูง
การหมุนเวียนของสินค้าหน้าท่าทั้งด้านสินค้าขาเข้าและขาออกที่แสดงสภาวะการมีสมดุลที่ดีขึ้น
ส่งผลให้มีการปรับลดภาระต้นทุนการขนส่งตู้สินค้าเปล่าซึ่งผู้ขนส่งสินค้าต้องแบกรับไว้
สำหรับภาพรวมของปี 2548 นั้น อัตราค่าระวางโดยทั่วไปปรับขึ้นและอยู่ในเกณฑ์สูง

ความกังวลในเบื้องต้นว่ากำลังขนส่งส่วนเกินจำนวนใหม่บางส่วนโดยเฉพาะจากกองเรือบางขนาดที่ทะลักสู่ตลาดอาจส่งผลต่อดุลยภาพของตลาดนั้น
มิใช่ประเด็นปัญหาสำคัญต่อกลุ่มฯ
เนื่องจากกำลังขนส่งส่วนเกินส่วนมากมาจากกลุ่มกองเรือขนาดใหญ่ที่มีฐานให้บริการในตลาดที่แตกต่างไปจากกองเรือของกลุ่มฯ
ซึ่งในขณะนี้ให้บริการขนส่งสินค้าด้วยกองเรือขนาดเล็กกว่า ที่เรียกว่ากองเรือประเภทฟีดเดอร์
จนถึงขนาดกองเรือประเภท Sub-Panamax ที่มีกำลังขนส่งประมาณ 250 ถึง 2,600 ทีอียู
นอกจากนี้ ผู้เชี่ยวชาญด้านอุตสาหกรรมเดินเรือได้ประมาณการว่า
การสนองตอบความต้องการกำลังขนส่งสำหรับกองเรือประเภทที่กลุ่มฯ
ดำเนินการให้บริการอยู่ยังคงต่ำกว่าความต้องการของตลาด

สำหรับปีหน้านั้น มีแนวโน้มว่าการเติบโตของปริมาณการขนส่งทางเรือโดยทั่วไปจะชะลอลง
เนื่องจากราคาน้ำมันที่สูงขึ้นและการคาดการณ์ว่าจะมีกำลังลำเลียงส่วนเกินในตลาด
อย่างไรก็ตามทางกลุ่มฯ
มีความเชื่อมั่นในความสามารถที่จะรักษาทั้งส่วนแบ่งทางการตลาดและปริมาณธุรกิจไว้ได้
โดยอาศัยการเสริมสร้างประสิทธิภาพในการดำเนินงานและการควบคุมค่าใช้จ่ายที่เข้มงวด
ส่วนปัจจัยอื่น เช่น การบริหารจัดการตู้สินค้าอย่างเหมาะสม
การบริหารจัดการกองเรือที่มีประสิทธิภาพ ตลอดจนการควบคุมต้นทุน
และการขยายตลาดถือว่าเป็นกลยุทธ์สำคัญที่กลุ่มฯ ให้ความใส่ใจเป็นอย่างมาก

(2) การแข่งขันด้านการตลาด

ในช่วงไม่กี่ปีที่ผ่านมา มีคู่แข่งรายใหม่ๆ เข้าสู่ตลาด
รวมทั้งมีการควบรวมกิจการของบริษัทชั้นนำในอุตสาหกรรมหลายแห่ง
ประเด็นเหล่านี้อาจส่งผลกระทบต่อฐานการค้าของกลุ่มฯ อย่างไรก็ตาม ทางกลุ่มฯ
มิได้นิ่งนอนใจต่อความท้าทายเชิงการค้าที่เกิดขึ้น
และได้ดำเนินกลยุทธ์หลายประการเพื่อบรรเทาโอกาสเสี่ยงในแง่ผลกระทบที่อาจเกิดขึ้น
กลยุทธ์ดังกล่าวได้แก่ การขยายเส้นทางการให้บริการ และการเพิ่มเมืองท่าปลายทาง
ซึ่งการดำเนินการเหล่านี้สร้างความเข้มแข็งให้แก่โครงข่ายการให้บริการและรักษาความมั่นคงในแง่สถานภาพทางการตลาด
นอกจากนี้ การขยายกำลังลำเลียงของกองเรือที่เพิ่งเสร็จสิ้น ทำให้กลุ่มฯ
มีกองเรือที่ใหม่กว่าและใหญ่กว่าเดิม
ซึ่งช่วยเสริมประสิทธิภาพในการดำเนินงานและต้นทุนประกอบการ
และการมีขนาดการดำเนินงานที่เอื้อให้เกิดจุดคุ้มทุนที่ต่ำกว่าเมื่อเปรียบเทียบกับผู้ให้บริการรายอื่นๆ

(3) การแข่งขันด้านอัตราค่าระวาง

ความผันผวนของอัตราค่าระวางนับเป็นปัจจัยเสี่ยงอีกประการหนึ่งของอุตสาหกรรมขนส่งสินค้าทางทะเล

ในช่วงสองปีที่ผ่านมาในอุตสาหกรรมขนส่งสินค้าทางเรือประเภทบรรจุตู้คอนเทนเนอร์
มีการปรับขึ้นอัตราค่าระวางอย่างต่อเนื่องในเส้นทางเดินเรือหลักๆ
อัตราค่าระวางในเส้นทางการให้บริการสายต่างๆ โดยเฉพาะในเส้นทางเอเชีย-ยุโรป
เส้นทางข้ามมหาสมุทรแปซิฟิก รวมทั้งเส้นทางที่เชื่อมเมืองท่าต่างๆ ในทวีปเอเชีย
ต่างปรับขึ้นตามการเพิ่มขยายของกิจกรรม Outsourcing
หรือการสั่งผลิตสินค้าโดยบริษัทการค้าหลักๆ จากผู้ผลิตในภูมิภาคเอเชีย
นอกจากนี้ปริมาณการขนส่งที่กลุ่มฯ ได้จากทั้งธุรกิจ SOC และ COC
มีจำนวนมากพอที่จะสร้างประโยชน์สูงสุดในเชิงการบริหารจัดการตู้สินค้าอย่างเหมาะสม
และการบริหารจัดการกองเรือที่มีประสิทธิภาพให้แก่กลุ่มฯ ทำให้ฐานต้นทุนการขนส่งต่อตู้ของกลุ่มฯ
ลดลงอย่างมากเมื่อเทียบกับคู่แข่งรายอื่นๆ

เนื่องจากการเติบโตของอุปสงค์ด้านการขนส่งสินค้าทางเรือในปี 2549 อาจชะลอตัวลง
อัตราค่าระวางโดยทั่วไปมีโอกาสปรับเพิ่ม แต่การปรับจะมีลักษณะค่อนข้างทรงตัวไม่พุ่งสูง
อย่างไรก็ตามทางกลุ่มฯ ยังคง มั่นใจว่าอัตราค่าระวางของเส้นทางที่เชื่อมเมืองท่าต่างๆ
ของทวีปเอเชียจะยังคงรักษาระดับราคาไว้ได้ดี
อันเป็นผลจากกำลังสนับสนุนเชิงการค้าของฐานเศรษฐกิจภูมิภาคที่เข้มแข็ง เช่น จีน และอินเดีย
เป็นต้น

(4) ความเสี่ยงเรื่องราคาน้ำมัน 

ความผันผวนของราคาน้ำมันเป็นปัจจัยสำคัญที่ส่งผลกระทบต่อการดำเนินกิจการขนส่งสินค้าทางทะเล
ราคาน้ำมันที่เพิ่มขึ้นจะทำให้ต้นทุนดำเนินงานของผู้ขนส่งสินค้าทางทะเลสูงขึ้น
แต่สำหรับการประกอบธุรกิจของกลุ่มฯ ผลกระทบนี้จัดว่าอยู่ในวงจำกัด เนื่องจากทางกลุ่มฯ
ใช้วิธีเรียกเก็บค่าธรรมเนียมเพิ่มตามการปรับขึ้นของราคาน้ำมัน (Bunker Surcharge)
จากลูกค้าผู้ใช้บริการ ตามข้อตกลงร่วมระหว่างกลุ่มฯ กับผู้ประกอบการ
และสายการเดินเรือใหญ่รายอื่นๆ ของภูมิภาค
ค่าธรรมเนียมเพิ่มนี้ได้ช่วยลดผลกระทบที่อาจเกิดขึ้นจากการปรับตัวขึ้นของราคาน้ำมัน
และทำให้รายได้และผลกำไรของกลุ่มฯ
ไม่ถูกกระทบอย่างรุนแรงจากการปรับตัวขึ้นของราคาน้ำมันที่มีต่อต้นทุนดำเนินงาน

(5) ความผันผวนของอัตราค่าเงิน

รายได้ของกลุ่มฯ ผูกอิงกับสกุลเงินเหรียญสหรัฐฯ ผ่านกลไกการกำหนดอัตราค่าระวาง
โดยอัตราค่าระวางจะถูกกำหนดราคาเป็นจำนวนเงินในสกุลเงินเหรียญสหรัฐฯ
ในขณะที่รายได้จากการเดินเรือเรียกเก็บในสกุลเงินเหรียญสหรัฐฯ
หรือในสกุลเงินท้องถิ่นของเมืองท่าขนถ่ายสินค้า
(สกุลเงินบาทและสกุลเงินเหรียญสิงคโปร์เป็นส่วนใหญ่)
ตามจำนวนเทียบเท่าของอัตราค่าระวางที่กำหนดไว้ในสกุลเงินเหรียญสหรัฐฯ สินทรัพย์หลักของกลุ่มฯ
คือ เรือคอนเทนเนอร์ การซื้อขายเรือสินค้าประเภทนี้ต่างกระทำในสกุลเงินเหรียญสหรัฐฯ
และร้อยละ 70.5 ของเงินกู้เป็นมูลหนี้สกุลเงินเหรียญสหรัฐฯ
ซึ่งส่วนใหญ่ใช้ในการสนับสนุนการจัดซื้อเรือสินค้าและอาคารที่ทำการ

ดังนั้น ความผันผวนของอัตราค่าเงินจะไม่ส่งผลกระทบต่อกระแสเงินสดที่กลุ่มฯ
ได้จากการดำเนินงาน
แม้ว่าความผันผวนดังกล่าวอาจส่งผลด้านการแปลงค่าทางบัญชีต่องบการเงินของกลุ่มฯ ก็ตาม
ทั้งนี้เป็นเพราะกิจการของกลุ่มฯ
มีลักษณะของการปกป้องความเสี่ยงจากอัตราแลกเปลี่ยนในตัวอยู่แล้ว นอกจากนี้ ทางกลุ่มฯ
ยังให้ความสำคัญต่อการใช้เครื่องมือการเงินและวิธีการระดมทุน
เพื่อปกป้องและบรรเทาความเสี่ยงที่อาจเกิดขึ้นจากความผันผวนของอัตราแลกเปลี่ยน เช่น
การทำสัญญาแลกเปลี่ยนสกุลเงินแบบสวอปป์
และทำสัญญาซื้อขายสำหรับอัตราแลกเปลี่ยนเงินตราต่างประเทศล่วงหน้า เป็นต้น

(6) ความเสี่ยงจากความผันผวนของอัตราดอกเบี้ย

โดยลักษณะของการประกอบการ กลุ่มฯ
มีหนี้สินที่เป็นเงินกู้ยืมระยะยาวซึ่งใช้สนับสนุนการซื้อเรือสินค้า ดังนั้น
จึงมีโอกาสประสบความเสี่ยงจากความผันผวนของอัตราดอกเบี้ยในตลาด
เพื่อป้องกันและบรรเทาความเสี่ยงบางส่วนจากการเปลี่ยนแปลงของอัตราดอกเบี้ยที่มีผลต่อเงินกู้ยืมระยะยาวดังกล่าว
ทางกลุ่มฯ จึงใช้มาตรการทางการเงินหลากหลายรูปแบบ อาทิเช่น
ตราสารอนุพันธ์ทางการเงินและเครื่องมือบริหารความเสี่ยงชนิดต่างๆ
ตลอดจนการบริหารต้นทุนดอกเบี้ยผ่านนโยบายการผสมผสานอัตราดอกเบี้ย
ระหว่างอัตราดอกเบี้ยแบบคงที่และแบบลอยตัว

(7) ความเสี่ยงจากสงคราม โจรสลัด เหตุสุดวิสัย และวินาศภัย

ความเสี่ยงจากสงคราม โจรสลัด เหตุสุดวิสัย
และวินาศภัยเป็นความเสี่ยงประเภทใหม่ที่โลกยุคปัจจุบันกำลังเผชิญอยู่
ปัจจัยความเสี่ยงในรูปแบบนี้คุกคามการดำเนินธุรกิจขนส่งและเดินทางระหว่างประเทศ
โดยเฉพาะในด้านการขนส่งทางทะเล ถึงแม้ว่าการดำเนินงานของกลุ่มฯ
จะเป็นการขนส่งสินค้าที่มีเส้นทางการให้บริการจำกัดอยู่ในระดับภูมิภาค
และระดับความเสี่ยงในลักษณะนี้ยังอยู่ในภาวะที่ไม่สูงมากนัก
อีกทั้งยังได้รับการปกป้องล่วงหน้าตามสมควรโดยการประกันภัย แต่ทางกลุ่มฯ
ก็ไม่ได้นิ่งนอนใจและพยายามปลูกฝังการสร้างวินัยด้านประสิทธิภาพแก่ผู้เกี่ยวข้องเพื่อให้มั่นใจถึงคุณภาพและมาตรฐานของกองเรือและเจ้าหน้าที่ประจำเรือ
ความพยายามดังกล่าวส่งผลให้ทางกลุ่มได้รับประกาศเกียรติคุณการจัดการด้านมาตรฐานความปลอดภัยในระดับสากล
ที่เรียกว่า International Safety Management (ISM) Certificate นอกจากนี้ทางกลุ่มฯ
ยังกำหนดให้มีมาตรการด้านความปลอดภัยและมาตรการฉุกเฉิน
รวมทั้งบังคับให้ใช้สำหรับการปฏิบัติงานทั้งบนเรือและภาคพื้นดิน

ประเด็นที่อาจตามมา คือ การปรับเพิ่มของค่าธรรมเนียมการประกันภัย
แต่ด้วยภาพลักษณ์ที่ดีในการประกอบการที่ผ่านมาทำให้อัตราการปรับเพิ่มของค่าธรรมเนียมการประกันภัยของกลุ่มฯ
เท่าที่ผ่านมายังจัดอยู่ในระดับที่ไม่สูงนัก อนึ่ง
ค่าธรรมเนียมการประกันภัยยังมีสัดส่วนที่ต่ำเมื่อเทียบกับต้นทุนในการประกอบการทั้งหมด
จึงไม่คาดว่าจะมีผลกระทบมากนัก